Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. F'Dikjarazzjoni Konġunta ippubblikata llum, ir-rappreżentanti tal-Unjoni Ewropea, l-Istati Uniti u l-Ġappun ħabbru li qablu li jsaħħu r-regoli eżistenti dwar is-sussidji industrijali u kkundannaw il-prattiki tat-trasferimenti furzati tat-teknoloġija. F'laqgħa li saret f'Washington D.C., l-UE, l-Istati Uniti u l-Ġappun qablu li l-lista attwali ta' sussidji pprojbiti skont ir-regoli tal-Organizzazzjoni Dinjija tal-Kummerċ (id-WTO) mhijiex biżżejjed biex tindirizza s-sussidjar u t-tfixkil tas-suq u l-kummerċ li kien jeżisti f'ċerti ġuriżdizzjonijiet. Għalhekk huma kkonkludew li għandhom jiżdiedu tipi ġodda ta' sussidji inkondizzjonalment projbiti fil-Ftehim tad-WTO dwar Sussidji u Miżuri Kumpensatorji. Prijorità ewlenija għall-UE u għall-Kummissjoni von der Leyen hija li ssir riforma strutturali tad-WTO u li jkun hemm kundizzjonijiet ekwi fil-kummerċ globali. Il-Kummissarju għall-Kummerċ, Phil Hogan, qal: “Din id-Dikjarazzjoni Konġunta hija pass importanti lejn l-indirizzar ta' wħud mill-kwistjonijiet fundamentali li jfixklu l-kummerċ globali. L-UE ilha targumenta b'mod konsistenti li n-negozjati multilaterali jistgħu jkunu effettivi biex jissolvew dawn il-problemi. Jiena nilqa' l-fatt li l-Istati Uniti u l-Ġappun jikkondividu din il-fehma. Ninsab grat lejn l-Ambaxxatur Lighthizer u l-Ministru Kajiyama għall-kollaborazzjoni kostruttiva tagħhom. Din id-Dikjarazzjoni hija wkoll simbolu ta' kollaborazzjoni strateġika kostruttiva bejn tliet atturi ewlenin fil-kummerċ globali.” L-UE, l-Istati Uniti u l-Ġappun qablu wkoll li għal tipi ta' sussidji partikolarment dannużi, bħas-sussidji kbar b'mod eċċessiv, l-oneru tal-prova għandu jitreġġa' lura: il-membru tad-WTO li qed jissussidja jrid juri li ma hemm l-ebda effett negattiv serju fuq il-kummerċ jew effett fuq il-kapaċità u li hemm trasparenza effettiva dwar is-sussidju inkwistjoni. Il-firmatarji tad-dikjarazzjoni tennew ukoll l-importanza tat-trasferimenti ta' teknoloġija għall-kummerċ u l-investiment globali u ddiskutew regoli ewlenin possibbli li għandhom jiġu introdotti sabiex jiġu evitati prattiki ta' trasferiment furzat tat-teknoloġija ta' pajjiżi terzi. Id-Dikjarazzjoni Konġunta kkonfermat ukoll kooperazzjoni kontinwa dwar għadd ta' punti ewlenin bħal: Id-Dikjarazzjoni Konġunta hija pass importanti lejn ir-riżoluzzjoni ta' xi kwistjonijiet ewlenin fil-bidu tat-12-il Konferenza Ministerjali tad-WTO f'Ġunju 2020 f'Nur-Sultan. Għal aktar informazzjoni Dikjarazzjoni Konġunta